
RAPORT

              asupra propunerii legislative pentru completarea unor 

dispoziţii din Codul penal 
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru completarea unor dispoziţii din Codul penal, trimisă cu adresa Pl-x 429 din 17 iunie 2008, înregistrată sub nr. 31/656 din 19 iunie 2008.    
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 4 iunie 2008.

Consiliul Legislativ a avizat negativ iniţiativa legislativă, conform avizului nr. 281 din 10 martie 2008.

Guvernul, prin punctul de vedere transmis cu adresa nr. 721 din            21 martie 2008, nu susţine adoptarea acestei propuneri legislative. 

Iniţiativa legislativă supusă dezbaterii are ca obiect de reglementare completarea Codului penal al României cu un nou articol, art. 1981, prin care se încriminează actul sexual între minorii care nu au împlinit vârsta de 18 ani, precum şi fapta părintelui, tutorelui sau curatorului care, prin promisiunea de căsătorie, a determinat actul sexual între minori. 
  În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 10 septembrie 2008. La lucrările Comisiei au participat, în calitate de invitaţi, din partea Ministerului Justiţiei, doamna Szuszana Peter–secretar de stat şi doamna Claudia Roşianu–director adjunct.

În urma examinării oportunităţii iniţiativei legislative şi a opiniilor exprimate de către membrii Comisiei şi de către invitaţi s-a constatat că, soluţia legislativă cuprinsă în alin. (1) al articolului 1981, articol propus a fi introdus, privind încriminarea actului sexual între minorii care nu au împlinit vârsta de 18 ani, nu este corelată cu dispoziţiile legale existente în materie. Astfel, potrivit dispoziţiilor art. 99 alin. (1) din Codul penal, minorul care nu a împlinit vârsta de 14 ani nu răspunde penal, aceşti minori fiind excluşi de la calificarea drept subiecţi activi ai infracţiunii propuse prin proiect. În ceea ce priveşte situaţia minorilor care au vârsta cuprinsă 14 şi 16 ani, potrivit art. 99 alin. (2) din Codul penal, aceştia răspund penal numai dacă se dovedeşte că au săvârşit fapta cu discernământ.
Din interpretarea legii reiese că legiuitorul penal ocroteşte în mod absolut minorul care nu a împlinit vârsta de 15 ani, în toate situaţiile acesta fiind calificat drept subiect pasiv al infracţiunii de act sexual cu un  minor, neputând fi, în acelaşi timp şi subiect activ al infracţiunii de act sexual între minori, astfel cum stipulează reglementarea propusă prin proiect. 

În ceea ce priveşte situaţia minorilor care au împlinit vârsta de 16 ani, potrivit dispoziţiilor art. 99 alin. (3) din Codul penal, aceştia răspund penal, însă nu s-ar putea accepta această prevedere drept infracţiune a săvârşirii de acte sexuale între ei, întrucât aceştia, în anumite condiţii, se pot căsătorii. 

Pe de altă parte, dispoziţia propusă pentru art. 1981 alin. 2 nu poate fi acceptată întrucât săvârşirea unei astfel de fapte poate fi calificată, după caz, drept infracţiune de rele tratamente aplicabile minorului, fie ca instigare la infracţiunea de act sexual cu un minor sau la infracţiunea de viol.
Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru completarea unor dispoziţii din Codul penal .

Din numărul total de 29 membri ai Comisiei juridice, de disciplină şi imunităţi au participat la dezbateri 15 deputaţi.

În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice. 

                      VICEPREŞEDINTE,                                      SECRETAR,

                        Florin IORDACHE                                     George BĂEŞU
      Consilier,

Nicoleta Grecu

